Document ID: 32007D0716

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Οκτωβρίου 2007
για τον καθορισμό μεταβατικών μέτρων για τις διαρθρωτικές απαιτήσεις ορισμένων εγκαταστάσεων στους τομείς κρέατος και γάλακτος στη Βουλγαρία που προβλέπονται στους κανονισμούς του Ευρωπαϊκού Κοινοβουλίου και του Συμβουλίου (ΕΚ) αριθ. 852/2004 και (ΕΚ) αριθ. 853/2004
[κοινοποιηθείσα υπό τον αριθμό Ε(2007) 5238]
(Κείμενο που παρουσιάζει ενδιαφέρον για τον ΕΟΧ)
(2007/716/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
Εκτιμώντας τα ακόλουθα:
(1)
Η απόφαση 2007/31/ΕΚ της Επιτροπής (2) θεσπίζει μεταβατικά μέτρα όσον αφορά την αποστολή από τη Βουλγαρία σε άλλα κράτη μέλη, ορισμένων προϊόντων των τομέων κρέατος και γάλακτος, τα οποία διέπονται από το παράρτημα ΙΙΙ του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (3). Τα προϊόντα αυτά μπορούν να αποστέλλονται από τη Βουλγαρία μόνον εφόσον προέρχονται από εγκατάσταση επεξεργασίας που να αναφέρεται στο παράρτημα της απόφασης 2007/31/ΕΚ.
(2)
Το Γραφείο Τροφίμων και Κτηνιατρικών Θεμάτων (ΓΤΚΘ) πραγματοποίησε αποστολή στη Βουλγαρία από τις 22 έως τις 27 Απριλίου 2007 με στόχο την αξιολόγηση της κατάστασης των εγκαταστάσεων επεξεργασίας. Οι βουλγαρικές αρχές απέδειξαν ότι είχαν πλέον τη δυνατότητα και την ικανότητα να αξιολογήσουν τις εγκαταστάσεις σωστά ώστε να εγκριθούν για το ενδοκοινοτικό εμπόριο και έχουν επιλύσει τα προηγούμενα προβλήματα ελέγχων. Συνεπώς, καταργείται η απόφαση 2007/31/ΕΚ.
(3)
Ο κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την υγιεινή των τροφίμων (4) και ο κανονισμός (ΕΚ) αριθ. 853/2004 προβλέπουν ορισμένες δομικές απαιτήσεις για εγκαταστάσεις οι οποίες εμπίπτουν στο πεδίο εφαρμογής των εν λόγω κανονισμών.
(4)
Στη Βουλγαρία ορισμένες εγκαταστάσεις στους τομείς κρέατος και γάλακτος χρειάζονται περισσότερο χρόνο για να συμμορφωθούν με τις σχετικές διαρθρωτικές απαιτήσεις των κανονισμών (ΕΚ) αριθ. 852/2004 και (ΕΚ) αριθ. 853/2004. Αντιστοίχως, οι διαρθρωτικές απαιτήσεις που ορίζονται στον κανονισμό (ΕΚ) αριθ. 852/2004 παράρτημα II κεφάλαιο II και στον κανονισμό (ΕΚ) αριθ. 853/2004 παράρτημα III τμήμα I κεφάλαια II και III, τμήμα II κεφάλαια II και III, και τμήμα V κεφάλαιο I, δεν εφαρμόζονται στις εγκαταστάσεις που απαριθμούνται στο παράρτημα της παρούσας απόφασης έως τις 31 Δεκεμβρίου 2009, υπό ορισμένες προϋποθέσεις.
(5)
Όσο αυτές οι εγκαταστάσεις βρίσκονται σε μεταβατικό στάδιο, τα προϊόντα που προέρχονται από αυτές τις εγκαταστάσεις πρέπει να διατίθενται στην εγχώρια αγορά ή να χρησιμοποιούνται για περαιτέρω επεξεργασία στις βουλγαρικές εγκαταστάσεις που βρίσκονται σε μεταβατικό στάδιο. Για λόγους ελέγχου σχετικά με το κατά πόσο τα προϊόντα που παράγονται στις εν λόγω εγκαταστάσεις διακινούνται και διατίθενται μόνον στην εθνική αγορά, τα προϊόντα πρέπει να φέρουν υγειονομική ή αναγνωριστική σήμανση διαφορετική από τη σήμανση που προβλέπεται στο άρθρο 5 του κανονισμού (ΕΚ) αριθ. 853/2004 και η εν λόγω σήμανση πρέπει να κοινοποιηθεί στα άλλα κράτη μέλη.
(6)
Η Βουλγαρία πρέπει να εξασφαλίσει βαθμιαία συμμόρφωση με τις σχετικές διαρθρωτικές απαιτήσεις σύμφωνα με ένα σχέδιο αναβάθμισης, εγκεκριμένο από την αρμόδια κτηνιατρική αρχή, για εκάστη των εν λόγω εγκαταστάσεων. Το σχέδιο πρέπει να περιλαμβάνει κατάλογο όλων των ελλείψεων και της προβλεπόμενης ημερομηνίας για την επανόρθωσή τους. Η Βουλγαρία εξασφαλίζει ότι μόνον όσες εγκαταστάσεις έχουν συμμορφωθεί πλήρως προς τις απαιτήσεις αυτές έως τις 31 Δεκεμβρίου 2009 μπορούν να συνεχίσουν να λειτουργούν.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι διαρθρωτικές απαιτήσεις που ορίζονται στον κανονισμό (ΕΚ) αριθ. 852/2004 παράρτημα II κεφάλαιο II και στον κανονισμό (ΕΚ) αριθ. 853/2004 παράρτημα III τμήμα I κεφάλαια II και III, τμήμα II κεφάλαια II και III και στο τμήμα V κεφάλαιο I, δεν εφαρμόζονται στις εγκαταστάσεις που απαριθμούνται στο παράρτημα της παρούσας απόφασης έως τις 31 Δεκεμβρίου 2009.
Άρθρο 2
1. Τα ακόλουθα προϊόντα πρέπει να διατίθενται μόνον στην εγχώρια αγορά ή να χρησιμοποιούνται για περαιτέρω επεξεργασία στις εγκαταστάσεις που απαριθμούνται στο παράρτημα:
α)
προϊόντα που προέρχονται από εγκαταστάσεις που απαριθμούνται στο παράρτημα·
β)
προϊόντα που προέρχονται από εξοπλισμένες για μεταποίηση εγκαταστάσεις κρέατος και γάλακτος μέρος των οποίων απαριθμείται στο παράρτημα.
2. Τα προϊόντα που αναφέρονται στην παράγραφο 1 πρέπει να φέρουν υγειονομική ή αναγνωριστική σήμανση διαφορετική από τη σήμανση που προβλέπεται στο άρθρο 5 του κανονισμού (ΕΚ) αριθ. 853/2004.
3. Η Βουλγαρία κοινοποιεί την υγειονομική ή αναγνωριστική σήμανση που χρησιμοποιείται για τα προϊόντα που αναφέρονται στην παράγραφο 1 της Επιτροπής, η οποία θα διαβιβάσει την πληροφορία στα άλλα κράτη μέλη.
Άρθρο 3
Η απόφαση 2007/31/ΕΚ καταργείται.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 30 Οκτωβρίου 2007.

Labels: 0
18
15
17